Forårstemperaturerne er kommet for at blive de næste dage. Men man skal ikke forvente strålende forårsvejr med tiltrængt sol - i hvert fald ikke hele tiden. Der kommer nemlig regn ind over Nordjylland fra vest, som allerede vil falde lørdag aften og fortsætte søndag formiddag. Men i løbet af eftermiddagen søndag vil solen alligevel titte frem, og med lidt frisk vind og lune temperaturer på op til otte-ni grader bliver det alligevel vejr til en gåtur under åben himmel. De næste dage bliver også en god blanding af regn og sol. Tirsdag ser ud til at blive ugens flotteste dag med rigtig gode muligheder for sol og stort set ingen byger. Onsdag tager vinden imidlertid til og kan byde på op til 17 meter i sekundet.

Referat:
Mere gråvejr i sigte de næste dage, men temperaturerne holder det lune forårsleje.